Der var lagt et stramt program på Appleby’s kontor på Fort Street, Grand Cayman, den tirsdag i december 2011: Der skulle holdes generalforsamlinger for tre selskaber, som ejede det meste af Facebook

-koncernen. Den første generalforsamling begyndte kl. 13:00, den anden startede 13:15, og den tredje og sidste 13:30.

Generalforsamlingerne blev endda klaret endnu hurtigere. Blot to mennesker deltog i de tre generalforsamlinger for en af verdens mest værdifulde virksomheder. De to havde intet med Facebook at gøre. Angelina Partridge og Matthew Taber var menige medarbejdere på advokatfirmaet Appleby’s kontor på Cayman Islands. Og nu opdagede de, at de havde glemt noget, som i hvert fald formelt var vigtigt: de havde ikke fået instrukser fra Facebooks rigtige ejere om, hvordan de skulle stemme på generalforsamlingerne. Derfor måtte møderne suspenderes og genoptages to dage senere, torsdag 8. december.

#PARADISEPAPERS

13,4 millioner lækkede dokumenter afslører, hvordan store virksomheder og meget rige mennesker gemmer på hemmeligheder og undgår at betale skat ved at bruge selskaber i skattely. Lækket stammer fra to internationale advokatfirmaer, Appleby og Asiaciti, samt fra 19 selskabsregistre, som kun delvist eller slet ikke er offentligt tilgængelige. Dokumenterne er lækket til Süddeutsche Zeitung, som via den internationale organisation for undersøgende journalister, ICIJ, har delt dem med Politiken og 94 andre medier i 67 lande over hele verden. Vis mere

Den dag gik det endnu hurtigere: Første generalforsamling begyndte klokken 13:00, den anden 13:07 og så var man klar til finalen allerede 13:15. Når det kunne gå så hurtigt, skyldes det, at der absolut intet foregik på møderne. De havde alene til formål at signalere, at de tre Facebook-selskaber blev ledet fra nulskattelandet Cayman Islands, selv om deres bygninger og medarbejdere befandt sighjemme i Irland.

Hvad der foregik den dag i kontoret i hovedbyen på Cayman Islands, var del af et kulissespil med stråmandsaktører, som skal sikre, at Facebook betaler så lidt i skat som overhovedet muligt i Danmark og alle andre lande i verden uden for USA. Uden at overtræde loven, men ved at udnytte alle smuthuller til det yderste.

Både kulisserne og stråmændene blev stillet til rådighed af firmaet Appleby, som blandt andet lever af at fikse den slags for store, internationale virksomheder.

Facebook er en monsterforretning

At det gik sådan for sig på Grand Cayman de dage i december 2011 er kun kommet frem på grund af et omfattende læk af dokumenter fra det internationale advokatfirma Appleby, som er givet til den tyske avis Süddeutsche Zeitung og delt med Politiken og 94 andre medier i 67 lande via International Consortium of Investigative Journalists, ICIJ.

Engang betragtede du måske Facebook som et venligt og uskyldigt værktøj, hvor du og dine venner kunne opdatere hinanden om livet, festerne, ferierne, børnene, den gode restaurant og alle de andre glæder. Måske var det sådan.

I dag er Facebook en monsterforretning. Den største fællesetiket, man i dag kan sætte på mennesker i hele verden, er ’kristen’. 2,2 milliarder mennesker kaldes kristne. Den næststørste er ’facebookbruger’. Antallet har passeret 2 milliarder, og da Facebooks udbredelse vokser væsentligt hurtigere, er det kun et spørgsmål om tid, før kristendommen bliver overhalet.

Det har gjort Facebook til en fantastisk lukrativ forretning for ejerne. Stifteren, Mark Zuckerberg, er i dag USA’s 4. rigeste med en formue, som magasinet Forbes i slutningen af oktober i år opgjorde til 473 milliarder kroner.

Det ser sådan ud i tal: